  Виталий Пронин Телефонлэсь жингыртэмзэ, гожтэтъёсты возьман, мӧзмон... Армиен люкем кык яратӥсь сюлэмъёслы та туж тодмо. Нош мукет ласянь, армия - со яратонэз но чиданэз эскерон дыр. Мар со сярысь малпало «армия пыр потэм» сюлэмъёс?Анастасия Морозова: - Пияше армиын. Туж-туж мӧзмисько. Валасько, зэмзэ яратӥсь адями гинэ быгатоз тае чиданы. Кыкнамы но ӟечгес, ненеггес луимы кадь потэ. Телефонме уг ик кельтылӥськы ни - оло, жингыртоз. куараезъя табере мылкыдзэ но валаны дыши ни. Кышкасько бертон нуналызлэсь: воштӥськоз кадь потэ, но со дыре ик пиосмурт сямыз мед юнмалоз вылэм.Анастасия Миронова:- 237 нунал возьмасько ини Даниилме. Нош мукет ласянь, таӵе аспӧртэм вакытмы быре шуыса, жалясько но. Гожтэт гожъян, кузьым келян, уйлы пумит телефон пыр вераськон... Даниил мон понна лякыт сямо,  юрттыны тыршись, валась, зэмос воргорон. Мон солы оскисько улонме. Нокыӵе армия милемлы уз люкеты, ми дась ӵош улыны, ваньмыз пыр ортчыны.Юлия Щербакова:- Армиысь таза мед бертоз шуыса возьмай. Кусыпмы эшшо но юнгес луиз, ог-огмылы оскыны кутскимы. Пияше воксё ӧз воштӥськы кадь, сыӵе ик мусо но ӟеч потэ.Анна Шарыпова:- Али вылысьтымы маке секытэз усиз кадь. Пияшелэсь бертэмзэ кема возьмай, котькуд ныл сямен ик, дыр. Ӝытъёссэ мӧзмыкум, Интернетысь пиен нылэн пумиськемзы сярысь видео учкылыса, бӧрдыса пукылӥ. Нош улонын «дембель» эшшо но кужмогес пушкез бугыртэ вылэм. Берпуметӥ нуналъёсаз изьыны ӧй быгаты, осконтэм вал, солдатэ вуоз ни шуыса. Зол тулкымъяськи. Бертэмез бере но осконтэм вал ай, ваньмыз ортчиз шуыса. Армия яратонэз эшшо но кужмоятэ.Людмила Александрова: - Мусое декабрь пумын бертӥз. Армиын дыръяз капчи ӧй вал. Бертэмез бере гинэ валай, макем со мыным дуно. Али шораз вуоно нылпиосмылэн атайзы шоры кадь учкисько ни. Армия кулэ: огдырлы люкиськылыса гинэ, валаськод, луэ-а тынад со адямитэк улэмед яке уг.Иван Рябин:- Атае сямен ик, мон но служить кари. Мон малпасько, армия кулэ, отын валай, макем дуно улонэ, семьяе. Нылашеным кусыпмес эскеримы, люкиськон милемыз ӧз вормы. Армиын мугорез кыдатон, марш-бросокъёс, ыбылӥськонъёс тросгес луозы шуыса малпасько вал. Но со интые милемыз ужатӥзы. Кылсярысь, 2 арня ӵоже лэсьтӥмы вертолётъёслы пуксьылон инты.Вадим Алексеев:- Армие, ачим мылкыд карыса, мынӥ. Нылашеным кусыпмы сярысь ке... улон ваньзэ ас интыяз пуктӥз. Котькуд пи служить карыны кулэ. Татын гинэ рос-прос адями луиськод: улонэз валан, анай-атаез дунъян мылкыд кылдэ. Валаськод, макем юн эшъяськон луыны быгатэ, угось эш но татын аслад сямыдъя бырйиськод. Со тыныд котьку юрттоз, ачид но эшед понна ваньзэ лэсьтод.Дмитрий Кузнецов: - Нош ик армие мыноно шуысалзы ке, мынысал. Со дышетэ котырдэ чылкыт возьыны, астэ утялтыны. Анаен-атае, яратоно нылаше тужгес матысь но дуно адямиосы луо, соосты вӧсь карыны уг яра шуыса валай. Армиын нылаше сярысь малпаськонъёс сяна номыр сыӵе ӧз шунты кадь. Служить карыку оломар но луэ. Кылсярысь, мынэме бере ик шуак луи, тодмоме пумитаса. Артэ гуртысьтымы пияш, татчы мынэсьтым ӝыны арлы вазьгес вуэм. Пичи картузэным ёрми вал, нош Славик соку ик мыным тупасьсэ вайиз.   Любовь Михайлова  Теги: мылкыдъёс  